
REFERAT DE APROBARE A PROIECTULUI DE HOTĂRÂRE
Proiect de hotărâre privind  aprobarea Regulamentului de organizare și funcționare a serviciului public de salubrizare din județul Timiș

Motivul emiterii proiectului de hotărâre

Potrivit art.8, alin.1 și art.10, alin.4 din Legea nr.51/2006 a serviciilor comunitare de utilități publice, republicată, autoritățile administrației publice locale au competență exclusivă, în condițiile legii, în tot ceea ce privește înființarea, organizarea, gestionarea, și funcționarea serviciilor de utilități publice, precum și în ceea ce privește crearea, dezvoltarea, modernizarea, reabilitarea și exploatarea bunurilor proprietate publică sau privată a unităților administrativ-teritoriale care compun sistemele de utilități publice. Unitățile administrativ-teritoriale pot mandata, în condițiile legii, asociațiile de dezvoltare intercomunitară având ca scop serviciile de utilități publice, prin hotărâri ale autorităților lor deliberative, să exercite, pe seama și în numele lor, dreptul de a delega gestiunea serviciilor de utilități publice transferate în responsabilitatea asociațiilor.

Totodată, la art.33, alin.1 se menționează că În cazul asociaţiilor de dezvoltare intercomunitară având ca scop serviciile de utilităţi publice, acestea elaborează un singur regulament al serviciului şi un singur caiet de sarcini al serviciului la nivelul unităţilor administrativ-teritoriale membre pentru serviciile/activităţile gestionate în comun. Acestea se aprobă de adunarea generală a asociaţiei în baza mandatului special prevăzut la art. 10 alin. (5)( unităţile administrativ-teritoriale pot mandata asociaţiile de dezvoltare intercomunitară având ca scop serviciile de utilităţi publice, în condiţiile stabilite prin actul constitutiv şi statutul asociaţiei).

Conform art.50, alin.3, Consiliile locale vor introduce în conţinutul regulamentelor, caietelor de sarcini şi contractelor de delegare a gestiunii serviciilor clauze specifice care privesc organizarea, funcţionarea, gestionarea şi finanţarea serviciilor de utilităţi publice, respectiv administrarea, exploatarea şi finanţarea obiectivelor de investiţii din infrastructura tehnico-edilitară a localităţilor, în funcţie de particularităţile acestora şi de interesele actuale şi de perspectivă ale comunităţilor respective.
În conformitate cu art. 6 alin. (1), lit. h) din Legea nr. 101/25.04.2006 a Serviciului de salubrizare a localităților, republicată, autoritățile deliberative ale unităților administrativ-teritoriale au competenţe exclusive în ceea ce priveşte înfiinţarea, organizarea, gestionarea, coordonarea şi atribuirea serviciului de salubrizare a localităţilor, având atribuţii în domeniul elaborării şi aprobării caietelor de sarcini şi a regulamentelor serviciului, pe baza caietului de sarcini-cadru şi a regulamentului-cadru al serviciului de salubrizare, elaborate de A.N.R.S.C.

Potrivit art.17, alin.5 din Ordonanța de Urgență a Guvernului nr.92/2021 privind regimul deșeurilor, autoritățile administrației publice locale ale unităților administrativ-teritoriale, respectiv asociațiile de dezvoltare intercomunitară ale acestora au următoarele obligații: să stabilească și să includă în caietele de sarcini, în contractele de delegare a gestiunii serviciului de salubrizare și în regulamentele serviciului de salubrizare indicatori de performanță pentru fiecare activitate din cadrul serviciului de salubrizare, care să cuprindă indicatorii prevăzuți în anexa nr.5, astfel încât să atingă obiectivele de reciclare prevăzute la lit.b) –e) (50% din cantitatea de deșeuri din hârtie, metal, plastic, sticlă și lemn din deșeurile menajere și deșeurile similare, inclusiv din servicii publice – termen 2021; 55% din cantitatea totală de deșeuri municipale generate – termen 2025; 60% din cantitatea totală de deșeuri municipale generate – termen 2030; 65% din cantitatea totală de deșeuri municipale generate – termen 2035) și penalități pentru nerealizarea lor. 
Având în vedere adresa Biroului Salubrizare/Serviciului Managementul Deșeurilor și Salubritate cu numărul de înregistrare SC2021-18717/05.11.2021, prin care s-a efectuat o singură propunere de modificare a Regulamentului de organizare și funcționare a serviciului public de salubrizare din județul Timiș, cu privire la penalitățile aplicate operatorului care gestionează Stația de sortare deșeuri din municipiul Timișoara în cazul neîndeplinirii indicatorilor de performanță, care a fost  inclusă în Anexa nr.4, punct.4 din prezentul Regulament, considerăm necesară și oportună aprobarea Regulamentului de organizare și funcționare a serviciului public de salubrizare din județul Timiș.
1.Descrierea situației actuale
Municipiul Timișoara prin H.C.L.M.T. nr.200/22.04.2008 a primit acordul participării Consiliului Local al Municipiului Timișoara, ca membru în cadrul Asociației de Dezvoltare Intercomunitară Deșeuri Timiș (ADID), alături de Consiliul Județean Timiș. 
Județul Timiș este beneficiarul Proiectului Sistem integrat de management al deșeurilor în județul Timiș, finanțat prin Programul Operațional Sectorial Mediu (POS MEDIU). Prin acest Proiect, județul Timiș a fost împărțit, din punct de vedere al fluxurilor deșeurilor și al arondării la stațiile de transfer/centrele de colectare, stațiile de sortare/compostare din județ. În scopul realizării Proiectului, Județul Timiș și toate cele 99 unități administrativ- teritoriale din județul Timiș, s-au asociat și au constituit împreună Asociația de Dezvoltare Intercomunitară Deșeuri Timiș (ADID).


În Municipiul Timișoara, colectarea separată și transportul separat al deșeurilor menajere și similare reziduale și al deșeurilor reciclabile este asigurat prin operatorul economic S.C. RETIM ECOLOGIC SERVICE S.A., denumit în continuare delegat, potrivit contractului nr.2303/08.12.2017 de delegare a gestiunii prin concesiune a serviciilor de colectare-transport al deșeurilor municipale din cele 5 zone ale județului Timiș - Lotul 2 – Servicii de colectare și transport deșeuri din Zona 1 Timișoara, încheiat cu Asociația de Dezvoltare Intercomunitară Deșeuri Timiș (ADID Timiș), având calitatea de delegatar.


Prin H.C.L.M.T.nr.403/31.10.2017, s-a aprobat încheierea Contractului de Delegare prin concesiune a gestiunii activității de colectare și transport al deșeurilor municipale în Zona 1 Timișoara, Județul Timiș, din cadrul proiectului Sistem Integrat de Management al Deșeurilor în Județul Timiș.

Precizăm faptul că, prin Hotărârea Consiliului Județean nr.140/30.09.2013 s-a aprobat înființarea Serviciului Public de Salubrizare al județului Timiș și Regulamentul de Organizare și Funcționare a Serviciului Public de Salubrizare din județul Timiș.

Prin Hotărârea Consiliului Director al ADID Timiș, nr.5/08.11.2021, a fost avizat favorabil noul Regulament de organizare și funcționare a serviciului public de salubrizare din județul Timiș - septembrie 2021 și Anexele 1-5 la acesta.

De asemenea, procedura de afișare și aducere la cunoștința publicului în temeiul art.7, alin.2, din Legea nr.52/2003 privind transparența decizională în administrația publică, a fost îndeplinită, potrivit adresei ADID înregistrată la Primăria Municipiului Timișoara cu numărul SC2021-31417/12.11.2021.

2. Schimbări preconizate și rezultate așteptate.

Regulamentul este un act administrativ public cu valoare normativă și se aplică serviciului public de salubrizare de pe raza județului Timiș, înființat prin Hotărârea Consiliului Județean Timiș nr.140/30.09.2013 (denumit în continuare Serviciu de Salubrizare).


Regulamentul este esențial pentru organizarea și gestionarea serviciului de salubrizare la nivelul județului Timiș și stabilește cadrul juridic pentru organizarea și funcționarea activităților de salubrizare gestionate la nivelul județului Timiș către ADID, definind modalitățile și condițiile ce trebuie îndeplinite pentru asigurarea acestor activități, precum și relațiile dintre operatori și utilizatori.


Prevederile regulamentului se aplică la proiectarea, executarea, recepționarea, exploatarea și întreținerea instalațiilor și echipamentelor din sistemul public de salubrizare la nivelul județului Timiș, cu urmărirea tuturor cerințelor legale specifice în vigoare. Operatorii Serviciului de salubrizare, indiferent de forma de proprietate și de modul în care este organizată gestiunea Serviciului de salubrizare se vor conforma prevederilor prezentului regulament.

Activitățile Serviciului de salubrizare sunt prestate pe raza teritorială a județului Timiș, în localitățile membre ale Asociației de Dezvoltare Intercomunitară Deșeuri Timiș, pentru satisfacerea nevoilor populației, ale instituțiilor publice, ale operatorilor economici și ale altor entități legal constituite de pe teritoriul respectivelor unități administrativ-teritoriale.
Concluzii

Urmare a celor prezentate mai sus, considerăm oportună promovarea Proiectului de hotărâre   privind aprobarea Regulamentului de organizare și funcționare a serviciului public de salubrizare din județul Timiș.

